ອົງການ ​ນິລະ​ໂທ​ກຳ​ສາກົນ ກ່າວ​ວ່າ ຊີ​ເຣຍ ປະຫານ​ຊີວິດ ນັກໂທດ ຫຼາຍພັນຄົນ
ລັດຖະບານຊີ​ເຣຍ ​ໄດ້​ປະຕິ​ເສດ ​ຕໍ່​ລາຍ​ງານ​​ ກ່ອນໜ້າ​ນີ້ ​ກ່ຽວ​ກັບ ​ການສັງຫານ​ໝູ່ ຂອງອົງການ​ນິລະ​ໂທ​ກຳ​ສາກົນ.
ອົງການນິລະໂທກຳສາກົນກ່າວວ່າ ລັດຖະບານຊີເຣຍ ໄດ້ປະຫານຊີວິດພວກນັກໂທດ ຫຼາຍພັນຄົນແລະໄດ້ຝັງພວກເຂົາເຈົ້າໄວ້ໃນຂຸມຝັງສົບລວມ ໃນອັນທີ່ເທົ່າກັບເປັນການ ກໍ່ອາຊະຍາກຳສົງຄາມແລະການກໍ່ໂທດກຳຕ້ານມະນຸດຊາດ ລາຍງານໃໝ່ສະບັບນຶ່ງ ໄດ້ກ່າວວ່າ ມີພວກນັກໂທດ ປະມານ 5 ພັນ ເຖິງ 13 ພັນຄົນ ໄດ້ຖືກຂ້າຕາຍ ໃນປີ 2011 ຫາປີ 2015 ແລະບໍ່ມີເຫດຜົນໃດໆທີ່ຈະເຊື່ອວ່າ ການປະຫານຊີວິດທີ່ຄຸກ Saydnaya ນອກນະຄອນ Damascus ໄດ້ຍຸຕິລົງແລ້ວ ອົງການ ນິລະໂທກຳສາກົນ ໄດ້ກ່າວວ່າ ສ່ວນໃຫຍ່ຂອງພວກເຄາະຮ້າຍແມ່ນພວກພົນລະເຮືອນ ທີ່ເຊື່ອກັນວ່າ ຄັດຄ້ານຕໍ່ລັດຖະບານຂອງປະທານາທິບໍດີ Bashar al-Assad ລາຍງານດັ່ງກ່າວແມ່ນອີງຕາມການສຳພາດພວກທີ່ເຫັນເຫດການ ຫຼາຍກວ່າ 80 ຄົນ ຮວມທັງອະດີດຍາມເຝົ້າຄຸກ ພວກນັກໂທດ ຜູ້ພິພາກສາ ແລະທະນາຍຄວາມ ການແນະນຳຂອງລາຍງານນີ້ ແມ່ນຮວມທັງຮຽກຮ້ອງໃຫ້ສະພາຄວາມໝັ້ນຄົງຂອງອົງການສະຫະປະຊາຊາດ ທວງໃຫ້ຊີເຣຍ ອະນຸຍາດ ກຸ່ມສັງເກດການທີ່ເປັນອິດສະຫຼະ ເຂົ້າໄປສືບສວນ ໃນທຸກໆສະຖານທີ່ຄຸມຂັງ ແລະຕິດຕາມເບິ່ງສະຖານະການໃນທີ່ນັ້ນ ລັດຖະບານຊີເຣຍ ໄດ້ປະຕິເສດຕໍ່ລາຍງານກ່ອນໜ້ານີ້ ກ່ຽວກັບ ການສັງຫານໝູ່ຂອງ ອົງການນິລະໂທກຳສາກົນ ກະຊວງການຕ່າງປະເທດຊີເຣຍ ບໍ່ໄດ້ຕອບ ຕໍ່ການຮ້ອງຂໍ ຂອງ VOA ເພື່ອຂໍຄວາມຄິດເຫັນກ່ຽວກັບເລື່ອງນີ້